Predkladacia správa

Výbor ministrov pre drogové závislosti a kontrolu drog (ďalej len „Výbor ministrov“) ako koordinačný, poradný, iniciatívny a kontrolný orgán vlády Slovenskej republiky (ďalej len „vláda SR“) podáva  prostredníctvom svojho výkonného orgánu -  Generálneho sekretariátu zriadenom pri Úrade vlády SR túto správu o vývoji drogovej scény a opatreniach v oblasti protidrogovej politiky  vlády za rok 2002.

Táto správa je určená pre členov Výboru ministrov, vládu SR, Národnú radu SR a širokú verejnosť.

V priebehu roka 2002 sa rozšíril predmet  činnosti Výboru ministrov prijatím  Národného akčného plánu pre problémy s alkoholom, čím sa Výbor ministrov  stal poradným orgánom vlády nielen vo veciach protidrogovej politiky , ale aj poradným orgánom pre problémy s alkoholom. Taktiež bolo z iniciatívy Výboru ministrov pri Úrade vlády SR zriadené Národné monitorovacie centrum pre drogy ako súčasť Generálneho sekretariátu Výboru ministrov. 

Úlohy Národného programu boja proti drogám realizované jednotlivými ministerstvami sa  v minulom roku zamerali  na skvalitnenie a rozšírenie úrovne prevencie, liečby a resocializácie boli uskutočnené  aj napriek tomu, že v priebehu hodnoteného  roka prišlo k zásadným zmenám v súvislosti s prechodom kompetencií na novovytvorené  VÚC, ako aj prechodom kompetencií na orgány  samosprávy. Základné princípy protidrogovej politiky však touto zmenou neboli narušené a úlohy cieľových subjektov, vyplývajúce z predmetu ich činnosti  sa vzhľadom na zmenu zriaďovateľa nezmenili.
      
Predkladaný materiál je informatívneho charakteru, nemá finančný, ekonomický, environmentálny vplyv, ani vplyv na zamestnanosť.

Materiál „Súhrnná správa o realizácii úloh Národného programu boja proti drogám za rok 2002 a aktualizácia na rok 2003“ sa predkladá na základe uznesenia vlády Slovenskej republiky č. 298 z 21. apríla 1999 a uznesenia NR SR č. 291 z 12. mája 1999, každoročne. 

      Medzirezortné pripomienkové konanie bolo ukončené 31. marca 2003. Vyhodnotenie tvorí prílohu materiálu.